 

**בבית הדין הצבאי המחוזי**

**במחוז שיפוטי מטכ"ל**

**בפני כבוד ההרכב** : **סא"ל סיגל טורג'מן חזן - אב"ד**

**סא"ל רינת לוי מוסקוביץ' – שופטת**

**סרן שלום רזיאל איזון – שופט**

בעניין: התובע הצבאי (ע"י ב"כ, קמ"ש גל תמרין)

נגד

הנאשם:X/XXXטוראי ש' ר' ל' (ע"י ב"כ, סרן נתנאל אזולאי)

**הכרעת - דין**

על פי הודאתו, מורשע הנאשם בעבירה של שימוש בלתי חוקי בנשק לפי סעיף 85 סיפא לחוק השיפוט הצבאי, התשט"ו – 1955, בהתאם לכתב האישום המתוקן ולפרטים הנוספים.

* **ניתנה היום, ה' בשבט תשפ"ד, 15.01.2024, והודעה בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופטת**

**גזר - דין**

הנאשם הורשע על פי הודאתו בעבירה של שימוש בלתי חוקי בנשק בגין כך שביום 30.12.2023 בעת ששהה בביתו של חייל מילואים, נטל את נשקו האישי של האחרון, אשר נפרק על ידו קודם לכן, והיה מונח על הספה ביניהם, כיוון אותו לעבר קיר וביצע בו מספר פעולות אשר הובילו לירי שני כדורים, האחד פגע בקיר והשני במשקוף הדלת.

הנאשם יליד בריטניה, נולד בשנת 2001 ובשנת 2021 עלה ארצה בגפו במטרה להתגייס לשירות בצבא ההגנה לישראל. הוא הוכר כחייל בודד. תחילה, השלים טירונות ואימון מתקדם, אלא שבעקבות בעיות רפואיות ירד הפרופיל ושובץ כפקיד בלשכת הגיוס. מן המסמכים שהוצגו בפנינו עלה כי לפי בקשתו פעל להעלות את הפרופיל הרפואי במטרה להשתלב בלוחמה. בימים הסמוכים למועד האירוע נשוא כתב האישום, אמור היה להשתלב בלחימה. מפקדו תיאר חייל מסור, תוך שהביע הערכה על שירותו תחתיו.

אין צורך להכביר מילים על חומרת העבירה המיוחסת לנאשם. שיקולים של הלימה והרתעה הן של היחיד והן של הרבים הם בעלי משקל משמעותי במקרים מהסוג שלפנינו, ודאי כאשר הסיכון לחיי אדם היה ממשי. בתקופה בה נמצאת מדינת ישראל, כאשר כלי נשק מופקדים בידי חיילי מילואים וחיילים סדירים, מחייבת הנגישות לכלי הנשק הקפדה יתרה ביחס לכללי הבטיחות וביחס למניעה של סיכון מכוון כלפי הזולת העלול להיגרם כתוצאה משימוש בנשק חם. כבר נקבע, כי "על צה"ל מוטלת חובה לעשות הכל על מנת לדאוג לכך שחייו אשר הופקדו בידיו על ידי הורה ישובו לביתם בתום שירותם הצבאי שלמים ובריאים בגופם ובנפשם... חובה מוסרית זו טומנת בחובה ציווי לנקוט סנקציה חריפה מקום שבו מסתכנים במזיד חייו של חייל שלא לצורך" (ע/128/09 **רב"ט בן זאב נ' התצ"ר,** ע"פ 1048/07 **דהן נ' מדינת ישראל** (08.11.2007)).

כלי נשק מעצם טיבו וטבעו, גם כאשר בידי המחזיק בו ישנה הכשרה מסוימת. השימוש בכלי הנשק נועד אך ורק להגנה על החייל ועל בטחון המדינה לצורך מילוי משימות המוטלות עליו. שימוש בכלי נשק כמו במקרה שלפנינו, אמור היה להוביל לענישה מחמירה הרבה יותר מזו שהוצעה על ידי הצדדים, ודאי כאשר נעשה הדבר בתוך מבנה סגור, בסמיכות לאדם אחר ותוך חריגה משמעותית מהוראות הבטיחות והפתיחה באש.

עם זאת, הציגו בפנינו הצדדים, כי בבסיס ההסדר קיימים קשיים ראייתיים, אשר הובילו לתיקון כתב האישום ולהצעת ענישה מקלה. הצדדים הביאו בחשבון שהנאשם ויתר על טענותיו, נטל אחריות על המעשים וסיים את עניינו כבר בהזדמנות הראשונה תוך חיסכון משמעותי בזמן שיפוטי. הצדדים הביאו בחשבון את המוטיבציה הגבוהה של הנאשם, אשר הובילה לעלייתו ארצה בגפו, לשירות כחייל בודד רחוק ממשפחתו, רצונו לחזור ללחימה ופעולות שביצע לצורך כך. גם היום הביע הנאשם מוטיבציה להמשך שירות תקין ודברים דומים שמענו מפיו בדברו האחרון.

נוכח מכלול האמור, מצאנו שלמרות קולת העונש, מצוי הוא בחלקו התחתון של מתחם הסבירות. מן השיקולים שפורטו בפנינו, החלטנו לאזן אותו באמצעות עונש מותנה מרתיע ועל ידי כך לאשר את ההסדר.

על הנאשם נגזרים, אפוא, העונשים הבאים:

1. **שישים (60) ימי מאסר לריצוי בפועל, שיימנו החל מיום מעצרו, 31.12.2023.**
2. **עונש מאסר מותנה בן ארבעה (4) חודשים למשך שנתיים (2), לבל יעבור עבירה בה הורשע או כל עבירה בנשק או עבירה שיש בה יסוד של אלימות לפי חוק השיפוט הצבאי, התשט"ו - 1955.**
3. **עונש מאסר מותנה בן ארבעה (4) חודשים למשך שלוש (3) שנים, לבל יעבור עבירה בה הורשע או כל עבירה בנשק או עבירה שיש בה יסוד של אלימות לפי חוק העונשין, התשל"ז - 1977.**
4. **זכות ערעור כחוק.**
5. **ניתן היום, ה' בשבט תשפ"ד, 15.01.2024, והודע בפומבי ובמעמד הצדדים.**

­**\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופטת**

**נערך על ידי:ג.ח**

**בתאריך:25.1.20204**

**חתימת המגיה:סגן שיר בן-ארמון**